Document ID: 32013R1364

KOMISIJAS ĪSTENOŠANAS REGULA (ES) Nr. 1364/2013
(2013. gada 17. decembris),
ar ko groza Regulu (EK) Nr. 889/2008, ar ko paredz sīki izstrādātus noteikumus, lai īstenotu Padomes Regulu (EK) Nr. 834/2007, attiecībā uz nebioloģiskās akvakultūras dzīvnieku mazuļu un divvāku gliemju nebioloģiskās sēklas izmantošanu bioloģiskā akvakultūrā
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 28. jūnija Regulu (EK) Nr. 834/2007 par bioloģisko ražošanu un bioloģisko produktu marķēšanu un par Regulas (EEK) Nr. 2092/91 atcelšanu (1) un jo īpaši tās 13. panta 3. punktu, 15. panta 2. punktu un 40. pantu,
tā kā:
(1)
Regulā (EK) Nr. 834/2007 ir noteiktas jūras aļģu un akvakultūras dzīvnieku bioloģiskās ražošanas pamatprasības. Sīki izstrādāti noteikumi par minēto prasību īstenošanu ir paredzēti Komisijas Regulā (EK) Nr. 889/2008 (2).
(2)
Laikposmā no 2012. gada novembra līdz 2013. gada aprīlim dažas dalībvalstis lūdza pārskatīt noteikumus par produktiem, vielām un paņēmieniem, ko var izmantot bioloģiskās akvakultūras ražošanā. Minētie lūgumi būtu jāizvērtē ar Komisijas Lēmumu Nr. 2009/427/EK (3) izveidotajai ekspertu grupai tehnisku padomu sniegšanai par bioloģisko ražošanu, un, pamatojoties uz šo novērtējumu, Komisija plāno izvērtēt, vai 2014. gadā būtu jāveic minēto noteikumu pārskatīšana.
(3)
Dažos lūgumos tika norādīts, ka tirgū nav pieejams pietiekams daudzums bioloģisko dzīvnieku mazuļu un gliemju sēklas, lai izpildītu Regulas (EK) Nr. 889/2008 25.e un 25.o panta prasības.
(4)
Tā kā bioloģiskie dzīvnieku mazuļi un gliemju sēkla vēl nav pieejami pietiekamā daudzumā un lai nodrošinātu nepārtrauktību, izvairītos no bioloģiskās akvakultūras ražošanas pārtraukumiem Savienībā un dotu bioloģisko dzīvnieku mazuļu un gliemju sēklas tirgum laiku attīstīties, ir pamats līdz ekspertu padomu saņemšanai par vienu gadu līdz 2014. gada 31. decembrim atlikt to prasību par 50 % piemērošanu, kas paredzētas Regulas (EK) Nr. 889/2008 25.e panta 3. punktā un 25.o panta 1. punkta trešajā daļā.
(5)
Tāpēc Regula (EK) Nr. 889/2008 būtu attiecīgi jāgroza.
(6)
Šajā regulā paredzētie pasākumi ir saskaņā ar Bioloģiskās ražošanas regulatīvās komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 889/2008 groza šādi:
1)
regulas 25.e panta 3. punktu aizstāj ar šādu:
“3. Saimniecībā ievietoto nebioloģiskās akvakultūras dzīvnieku mazuļu maksimālais procentuālais daudzums ir šāds: 80 % no 2011. gada 31. decembra, 50 % no 2014. gada 31. decembra un 0 % no 2015. gada 31. decembra.”;
2)
regulas 25.o panta 1. punkta trešo daļu aizstāj ar šādu:
“Tomēr bioloģiskās ražošanas vienībās drīkst ievietot divvāku gliemju nebioloģiskās akvakultūras inkubatoros iegūtu sēklu, un maksimālais procentuālais daudzums ir šāds: 80 % no 2011. gada 31. decembra, 50 % no 2014. gada 31. decembra un 0 % no 2015. gada 31. decembra.”
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2013. gada 31. decembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 17. decembrī

Labels: 17
6